CELEX: 62007CN0526
Language: el
Date: 2007-11-27 00:00:00
Title: Υπόθεση C-526/07 P: Αναίρεση που άσκησε στις 27 Νοεμβρίου 2007 ο Philippe Combescot κατά της αποφάσεως που εξέδωσε το Πρωτοδικείο (δεύτερο τμήμα) στις 12 Σεπτεμβρίου 2007 στην υπόθεση T-250/04, Combescot κατά Επιτροπής

9.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/12
            
         Αναίρεση που άσκησε στις 27 Νοεμβρίου 2007 ο Philippe Combescot κατά της αποφάσεως που εξέδωσε το Πρωτοδικείο (δεύτερο τμήμα) στις 12 Σεπτεμβρίου 2007 στην υπόθεση T-250/04, Combescot κατά Επιτροπής
   (Υπόθεση C-526/07 P)
   (2008/C 37/16)
   Γλώσσα διαδικασίας: η ιταλική
   Διάδικοι
   
      Αναιρεσείων: Philippe Combescot (εκπρόσωποι: A. Maritati και V. Messa, δικηγόροι)
   
      Αντίδικος κατ' αναίρεση: Επιτροπή των Ευρωπαϊκών Κοινοτήτων
   Αιτήματα του αναιρεσείοντος
   Ο αναιρεσείων ζητεί από το Δικαστήριο:
   
               —
            
            
               να αναιρέσει την απόφαση του Πρωτοδικείου της 12ης Σεπτεμβρίου 2007 στην υπόθεση T-250/04· να κρίνει ότι η παράνομη απόρριψη της υποψηφιότητας του P. Combescot στον διαγωνισμό για την πλήρωση της θέσεως του προϊσταμένου της Αντιπροσωπείας στην Κολομβία τού προκάλεσε επαγγελματική βλάβη και βλάβη της υγείας του· να καθορίσει κατ' άλλον τρόπο την ηθική βλάβη, προβαίνοντας ακολούθως στον καθορισμό του προσήκοντος ποσού της αποζημιώσεως που του οφείλεται· κατά συνέπεια, να δεχθεί τα αιτήματα που υπέβαλε πρωτοδίκως και επαναλαμβάνει εν προκειμένω: «να αναγνωρίσει ότι λόγω της παράνομης αποφάσεως περί αποκλεισμού του από τον διαγωνισμό, ο P. Combescot υπέστη βλάβη στην προσωπικότητά του και στην επαγγελματική του ζωή, με σοβαρό αντίκτυπο στην ψυχική του ισορροπία· να τού επιδικάσει, ως αποζημίωση, το ποσό των 100 000 ευρώ»
            
         
               —
            
            
               να καταδικάσει την αναιρεσίβλητη στα δικαστικά έξοδα.
            
         Λόγοι αναιρέσεως και κύρια επιχειρήματα
   Η αίτηση αναιρέσεως στρέφεται κατά της αποφάσεως του Πρωτοδικείου των Ευρωπαϊκών Κοινοτήτων (δεύτερο τμήμα) της 12ης Σεπτεμβρίου 2007 στην υπόθεση T-250/04, που εκδόθηκε επί προσφυγής του μονίμου υπαλλήλου Philippe Combescot κατά της Επιτροπής των Ευρωπαϊκών Κοινοτήτων.
   Η εν λόγω προσφυγή αφορούσε τον αποκλεισμό του Philippe Combescot, τότε αποσπασμένου συμβούλου στη Γουατεμάλα, από τον διαγωνισμό COM/091/03 για την πλήρωση της θέσεως του προϊσταμένου της Αντιπροσωπείας στην Κολομβία (στο εξής: απόφαση περί αποκλεισμού).
   Το Πρωτοδικείο έκρινε την απόφαση αυτή παράνομη και, κατά συνέπεια, ικανή να δικαιολογήσει το αίτημα αποζημιώσεως που είχε υποβάλει ο αναιρεσείων, δεν δέχθηκε όμως ότι ο P. Combescot είχε υποστεί επαγγελματική βλάβη και βλάβη της υγείας του και περιορίστηκε να αναγνωρίσει την ύπαρξη ηθικής βλάβης, χωρίς περαιτέρω διευκρίνιση, για την οποία επιδίκασε στον υπάλληλο αποζημίωση ύψους 3 000 ευρώ.
   Με την παρούσα αίτηση αναιρέσεως, οι δικηγόροι του P. Combescot ζητούν από το Δικαστήριο να αναιρέσει την απόφαση του Πρωτοδικείου των Ευρωπαϊκών Κοινοτήτων στο μέτρο που δεν δέχεται την ύπαρξη επαγγελματικής βλάβης και βλάβης της υγείας του P. Combescot και καθορίζει, κατά συνέπεια, το ύψος της αποζημιώσεως αποκλειστικά σε συνάρτηση με την προμνησθείσα ηθική βλάβη. Συνεπώς, ζητείται από το Δικαστήριο να κρίνει ότι ο υπάλληλος, εξ αιτίας του παράνομου αποκλεισμού του από τον διαγωνισμό, υπέστη προφανή ζημία στη σταδιοδρομία του και στην επαγγελματική του υπόληψη και, εν πάση περιπτώσει, να κρίνει ότι η απόφαση περί αποκλεισμού τού προξένησε ταλαιπωρία και ψυχικό πόνο που τον οδήγησε σε σοβαρή κατάθλιψη, αποδεικνυόμενη με πιστοποιητικά και, κυρίως, διαπιστωθείσα από το όργανο μέσω των ειδικών επιστημόνων της εμπιστοσύνης του. Εν πάση περιπτώσει, ο αναιρεσείων ζητεί από το Δικαστήριο να εκτιμήσει συνολικά τα πραγματικά περιστατικά που χαρακτηρίζουν την υπόθεση, θεωρώντας τα ικανά να οδηγήσουν σε εκτίμηση της ηθικής βλάβης — κατά δίκαιη κρίση — σε ποσό σαφώς υψηλότερο, ευθέως ανάλογο τόσο των προοπτικών σταδιοδρομίας τις οποίες στέρησε στον υπάλληλο η απόφαση περί αποκλεισμού όσο και των ευνόητων σοβαρών επιπτώσεων της αποφάσεως.
   Ο αναιρεσείων επαναλαμβάνει, ως εκ τούτου, το αίτημα αποζημιώσεως, όπως το είχε διατυπώσει με τα αιτήματα της προσφυγής.
   Ο αναιρεσείων αμφισβητεί τα συμπεράσματα του Πρωτοδικείου σχετικά με ασάφεια της επαγγελματικής βλάβης, υπογραμμίζοντας, εξάλλου, ότι ουδέποτε του δόθηκε η πληροφορία που ζήτησε όσον αφορά τα κριτήρια επιλογής τα οποία εφάρμοσε η Επιτροπή για να επιλέξει τον προϊστάμενο της Αντιπροσωπείας στην Κολομβία.
   Όσον αφορά την αποζημίωση λόγω βλάβης της υγείας, η απόδειξη της επιπτώσεως της παράνομης συμπεριφοράς στην κατάσταση της υγείας του P. Combescot προκύπτει από τη χρονική σύμπτωσή τους. Ο αποκλεισμός από τον διαγωνισμό αποτελεί, άλλωστε, την τελευταία μιας σειράς καταπιεστικών συμπεριφορών της Επιτροπής έναντι του υπαλλήλου. Σχετικά με τον καθορισμό της ηθικής βλάβης, τέλος, ο αναιρεσείων ζητεί την προσήκουσα εκτίμησή του, βάσει των κριτηρίων της κατά δίκαιη κρίση εκτιμήσεως της ζημίας, λαμβανομένων υπόψη των βλαπτικών συνεπειών από πλευράς του ψυχικού άγχους και της στενοχώριας που προκάλεσε στον υπάλληλο η απόφασή περί αποκλεισμού του από τον διαγωνισμό.